               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.1.2018
            COM(2018) 31 final
            2018/0011(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της εξηκοστής πρώτης συνόδου της Επιτροπής Ναρκωτικών για την καταχώριση ουσιών βάσει της ενιαίας σύμβασης για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης για τις ψυχοτρόπους ουσίες του 1971

               ΑΙΤΙΟΛΟΓΙΚΗ ΕΚΘΕΣΗ

               1.ΑΝΤΙΚΕIΜΕΝΟ ΤΗΣ ΠΡOΤΑΣΗΣ

               Η παρούσα πρόταση αφορά την απόφαση που καθορίζει τη θέση που πρέπει να ληφθεί εξ ονόματος της Ευρωπαϊκής Ένωσης, στο πλαίσιο της 61ης συνόδου της Επιτροπής Ναρκωτικών για την καταχώριση ουσιών βάσει της ενιαίας σύμβασης των ΗΕ για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης των ΗΕ για τις ψυχοτρόπους ουσίες του 1971.

               2.ΠΛΑΙΣΙΟ ΤΗΣ ΠΡΟΤΑΣΗΣ

               2.1.Η ενιαία σύμβαση των ΗΕ για τα ναρκωτικά του 1961, όπως τροποποιήθηκε από το πρωτόκολλο του 1972, και η σύμβαση των ΗΕ για τις ψυχοτρόπους ουσίες του 1971

               Η ενιαία σύμβαση των Ηνωμένων Εθνών (ΗΕ) για τα ναρκωτικά του 1961, όπως τροποποιήθηκε από το πρωτόκολλο του 1972 («η σύμβαση για τα ναρκωτικά»)
                  1
               , αποσκοπεί στην καταπολέμηση της κατάχρησης ναρκωτικών μέσω συντονισμένης διεθνούς δράσης. Υπάρχουν δύο μορφές παρέμβασης και ελέγχου που εφαρμόζονται από κοινού. Πρώτον, επιδιώκεται ο περιορισμός της κατοχής, της χρήσης, της εμπορίας, της διανομής, της εισαγωγής, της εξαγωγής, της παρασκευής και της παραγωγής ναρκωτικών αποκλειστικά για ιατρικούς ή επιστημονικούς σκοπούς. Δεύτερον, καταπολεμάται η παράνομη διακίνηση ναρκωτικών μέσω διεθνούς συνεργασίας ώστε να αποτρέπονται και να αποθαρρύνονται οι διακινητές ναρκωτικών.

               Η σύμβαση των ΗΕ για τις ψυχοτρόπους ουσίες του 1971 («η σύμβαση για τις ψυχοτρόπους ουσίες»)
                  2
                καθιερώνει ένα διεθνές σύστημα ελέγχου των ψυχοτρόπων ουσιών. Ανταποκρίθηκε στη διαφοροποίηση και τη διεύρυνση του φάσματος των ναρκωτικών ουσιών και εισήγαγε ελέγχους σε μια σειρά συνθετικών ναρκωτικών βάσει, αφενός, της πιθανότητας κατάχρησής τους και, αφετέρου, της θεραπευτικής τους αξίας.

               Όλα τα κράτη μέλη της ΕΕ είναι συμβαλλόμενα μέρη της σύμβασης για τα ναρκωτικά και της σύμβασης για τις ψυχοτρόπους ουσίες. Η Ένωση δεν είναι συμβαλλόμενο μέρος στις συμβάσεις.

               2.2.Επιτροπή Ναρκωτικών

               Η Επιτροπή Ναρκωτικών (CND) αποτελεί επιτροπή του Οικονομικού και Κοινωνικού Συμβουλίου των ΗΕ (ECOSOC) και τα καθήκοντα και οι εξουσίες της ορίζονται, μεταξύ άλλων, στη σύμβαση για τα ναρκωτικά και τη σύμβαση για τις ψυχοτρόπους ουσίες. Αποτελείται από 53 κράτη μέλη των ΗΕ τα οποία έχουν εκλεγεί από το ECOSOC. Επί του παρόντος 12 κράτη μέλη της ΕΕ είναι μέλη της CND με δικαίωμα ψήφου
                  3
               . Η Ένωση έχει καθεστώς παρατηρητή στη CND.

               2.3.Η προβλεπόμενη πράξη της Επιτροπής Ναρκωτικών

               Η CND τροποποιεί σε τακτική βάση τον κατάλογο ουσιών που προσαρτάται στη σύμβαση για τα ναρκωτικά και στη σύμβαση για τις ψυχοτρόπους ουσίες, βάσει συστάσεων του Παγκόσμιου Οργανισμού Υγείας (ΠΟΥ) ο οποίος συμβουλεύεται την επιτροπή εμπειρογνωμόνων για την τοξικομανία.

               Στις 8 Δεκεμβρίου 2017, ο ΠΟΥ διατύπωσε σύσταση προς τον Γενικό Γραμματέα των ΗΕ
                  4
                για την προσθήκη 12 νέων ουσιών στα παραρτήματα των συμβάσεων.

               Στο πλαίσιο της εξηκοστής πρώτης συνόδου της, που θα διεξαχθεί στη Βιέννη από τις 12 έως τις 16 Μαρτίου 2018, η CND θα λάβει αποφάσεις σχετικά με την καταχώριση των εν λόγω 12 ουσιών βάσει της σύμβασης για τα ναρκωτικά και της σύμβασης για τις ψυχοτρόπους ουσίες αντίστοιχα.

               3.ΘΕΣΗ ΠΟΥ ΠΡΕΠΕΙ ΝΑ ΛΗΦΘΕΙ ΕΞ ΟΝΟΜΑΤΟΣ ΤΗΣ ΕΝΩΣΗΣ

               Οι αλλαγές στα παραρτήματα της σύμβασης για τα ναρκωτικά και της σύμβασης για τις ψυχοτρόπους ουσίες έχουν άμεσες επιπτώσεις στο πεδίο εφαρμογής του δικαίου της Ένωσης στον τομέα του ελέγχου των ναρκωτικών για όλα τα κράτη μέλη. Το άρθρο 1 της απόφασης-πλαισίου 2004/757/ΔΕΥ του Συμβουλίου, της 25ης Οκτωβρίου 2004, για τη θέσπιση ελάχιστων διατάξεων σχετικά με τα στοιχεία της αντικειμενικής υπόστασης των εγκλημάτων και τις ποινές που ισχύουν στον τομέα της παράνομης διακίνησης ναρκωτικών
                  5
                ορίζει ότι, για τους σκοπούς της απόφασης-πλαισίου, ως «ναρκωτικό» νοούνται όλες οι ουσίες τις οποίες καλύπτουν είτε η σύμβαση για τα ναρκωτικά είτε η σύμβαση για τις ψυχοτρόπους ουσίες. Συνεπώς, η απόφαση-πλαίσιο 2004/757/ΔΕΥ του Συμβουλίου εφαρμόζεται σε ουσίες που περιλαμβάνονται στα παραρτήματα της σύμβασης για τα ναρκωτικά και της σύμβασης για τις ψυχοτρόπους ουσίες. Ως εκ τούτου, τυχόν αλλαγή στα παραρτήματα που προσαρτώνται στις εν λόγω συμβάσεις επηρεάζει άμεσα τους κοινούς κανόνες της ΕΕ και μεταβάλλει την εμβέλειά τους κατά την έννοια του άρθρου 3 παράγραφος 2 της ΣΛΕΕ. Αυτό ισχύει ανεξάρτητα από το αν η σχετική ουσία έχει ήδη υπαχθεί σε έλεγχο σε επίπεδο ΕΕ με βάση την απόφαση 2005/387/ΔΕΥ του Συμβουλίου.

               Από τις 12 ουσίες, την καταχώριση των οποίων συνέστησε ο ΠΟΥ, μόνο δύο ουσίες, η ακρυλοφεντανύλη (Acrylfentanyl)
                  6
                και η φουρανυλοφεντανύλη
                  7
               , υπόκεινται ήδη σε μέτρα ελέγχου σε επίπεδο ΕΕ. Βάσει της έκθεσης αξιολόγησης κινδύνων του Ευρωπαϊκού Κέντρου Παρακολούθησης Ναρκωτικών και Τοξικομανίας (ΕΚΠΝΤ), που διενεργήθηκε σύμφωνα με τις διατάξεις του άρθρου 6 παράγραφοι 2,  3 και 4 της απόφασης 2005/387/ΔΕΥ του Συμβουλίου σχετικά με την ανταλλαγή πληροφοριών, την αξιολόγηση κινδύνων και τον έλεγχο νέων ψυχοτρόπων ουσιών
                  8
               , στις 15 Δεκεμβρίου 2017 η Επιτροπή υπέβαλε προτάσεις για την υπαγωγή επτά πρόσθετων νέων ψυχοτρόπων ουσιών, ήτοι καρφεντανύλη, 4-φθοροϊσοβουτυροφεντανύλη (4-FIBF, pFIBF), τετραϋδροφουρανυλοφεντανύλη (THF-F), AB-CHMINACA, ADB-CHMINACA, CUMYL-4CN-BINACA και 5F-MDMB-PINACA (5F-ADB), σε μέτρα ελέγχου σε επίπεδο ΕΕ
                  9
               , για 5 εκ των οποίων προτάθηκε επίσης η διεθνής τους καταχώριση (βλ. τις υπογεγραμμένες ουσίες). Για τις υπόλοιπες 5 ουσίες δεν έχει εξεταστεί ακόμη η λήψη μέτρων ελέγχου σε επίπεδο ΕΕ.

               Είναι απαραίτητο τα κράτη μέλη να προετοιμάζουν τη συνεδρίαση της CND, όταν αυτή καλείται να αποφασίσει σχετικά με την καταχώριση ουσιών, μέσω της υιοθέτησης κοινής θέσης στο Συμβούλιο. Η θέση αυτή, λόγω των περιορισμών που συνεπάγεται το καθεστώς παρατηρητή της Ένωσης, θα πρέπει να εκφράζεται από τα κράτη μέλη τα οποία είναι επί του παρόντος μέλη της CND, ενεργώντας από κοινού προς το συμφέρον της Ένωσης στο πλαίσιο της CND. Η Ένωση, η οποία δεν είναι συμβαλλόμενο μέρος στη σύμβαση για τα ναρκωτικά και τη σύμβαση για τις ψυχοτρόπους ουσίες, δεν έχει δικαίωμα ψήφου στη CND.

               Για τον σκοπό αυτόν, η Επιτροπή προτείνει την υιοθέτηση κοινής θέσης εξ ονόματος της Ευρωπαϊκής Ένωσης στο πλαίσιο της εξηκοστής πρώτης συνόδου της CND για την καταχώριση ουσιών βάσει της σύμβασης για τα ναρκωτικά και της σύμβασης για τις ψυχοτρόπους ουσίες. Πρόκειται για τη δεύτερη φορά που η Επιτροπή υποβάλλει ανάλογο σχέδιο πρότασης για κοινή θέση της ΕΕ, κατόπιν αυτής που υιοθετήθηκε κατά τη συνεδρίαση της CND τον Μάρτιο του 2017
                  10
               . Το Συμβούλιο ενέκρινε την κοινή θέση
                  11
               , επιτρέποντας έτσι στην ΕΕ να εκφράσει κοινή άποψη στη συνεδρίαση της CND του Μαρτίου 2017 σχετικά με τη διεθνή καταχώριση, καθώς τα κράτη μέλη που συμμετέχουν στη CND υπερψήφισαν την καταχώριση σύμφωνα με την κοινή θέση που υιοθετήθηκε.

               4.ΝΟΜΙΚΗ ΒΑΣΗ

               4.1.Διαδικαστική νομική βάση

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Το άρθρο 218 παράγραφος 9 της ΣΛΕΕ εφαρμόζεται ανεξάρτητα από το αν η Ένωση είναι μέλος του σχετικού οργάνου ή συμβαλλόμενο μέρος στη σχετική συμφωνία. Η CND είναι «όργανο που συνιστάται από δεδομένη συμφωνία» κατά την έννοια του εν λόγω άρθρου, δεδομένου ότι πρόκειται για όργανο στο οποίο έχουν ανατεθεί συγκεκριμένα καθήκοντα βάσει της σύμβασης για τα ναρκωτικά και της σύμβασης για τις ψυχοτρόπους ουσίες.

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  12
               .

               Οι αποφάσεις καταχώρισης που λαμβάνονται από τη CND συνιστούν «πράξεις που παράγουν έννομα αποτελέσματα» κατά την έννοια του άρθρου 218 παράγραφος 9 της ΣΛΕΕ. Σύμφωνα με τη σύμβαση για τα ναρκωτικά και τη σύμβαση για τις ψυχοτρόπους ουσίες, οι αποφάσεις της CND καθίστανται αυτομάτως δεσμευτικές, εκτός αν ένα συμβαλλόμενο μέρος υποβάλει την απόφαση προς επανεξέταση στο ECOSOC εντός της οριζόμενης προθεσμίας
                  13
               . Οι αποφάσεις του ECOSOC επί του ζητήματος είναι οριστικές. Οι αποφάσεις καταχώρισης που λαμβάνονται από τη CND παράγουν επίσης έννομα αποτελέσματα στην έννομη τάξη της ΕΕ δυνάμει του ενωσιακού δικαίου, και συγκεκριμένα δυνάμει της απόφασης-πλαισίου 2004/757/ΔΕΥ του Συμβουλίου. Οι αλλαγές στα παραρτήματα της σύμβασης για τα ναρκωτικά και της σύμβασης για τις ψυχοτρόπους ουσίες έχουν άμεσες επιπτώσεις στο πεδίο εφαρμογής της εν λόγω νομικής πράξης της ΕΕ.

               4.2.Ουσιαστική νομική βάση

               Ο κύριος στόχος και το περιεχόμενο της προβλεπόμενης πράξης αφορούν την παράνομη εμπορία ναρκωτικών.

               Ως εκ τούτου, ουσιαστική νομική βάση της προτεινόμενης απόφασης είναι το άρθρο 83 παράγραφος 1 της Συνθήκης για τη λειτουργία της Ευρωπαϊκής Ένωσης (ΣΛΕΕ), το οποίο χαρακτηρίζει την παράνομη εμπορία ναρκωτικών ως ένα από τα αδικήματα με ιδιαίτερη διασυνοριακή διάσταση και εξουσιοδοτεί το Ευρωπαϊκό Κοινοβούλιο και το Συμβούλιο να θεσπίζουν ελάχιστους κανόνες για τον ορισμό των ποινικών αδικημάτων και των κυρώσεων στον τομέα της παράνομης εμπορίας ναρκωτικών.

               4.3.Μεταβλητή γεωμετρία

               Σύμφωνα με το άρθρο 10 παράγραφος 4 του Πρωτοκόλλου (αριθ. 36) σχετικά με τις μεταβατικές διατάξεις το οποίο είναι προσαρτημένο στις Συνθήκες, το Ηνωμένο Βασίλειο κοινοποίησε ότι δεν αποδέχεται τις πλήρεις εξουσίες της Επιτροπής και του Δικαστηρίου της Ευρωπαϊκής Ένωσης όσον αφορά τις πράξεις στον τομέα της αστυνομικής και δικαστικής συνεργασίας σε ποινικές υποθέσεις που εκδόθηκαν πριν από την έναρξη ισχύος της Συνθήκης της Λισαβόνας. Κατά συνέπεια, η απόφαση-πλαίσιο 2004/757/ΔΕΥ του Συμβουλίου και η απόφαση 2005/387/ΔΕΥ του Συμβουλίου έχουν παύσει να ισχύουν για το Ηνωμένο Βασίλειο από την 1η Δεκεμβρίου 2014
                  14
               .

               Δεδομένου ότι οι αποφάσεις καταχώρισης που λαμβάνονται από τη CND δεν επηρεάζουν τους κοινούς κανόνες στον τομέα της παράνομης εμπορίας ναρκωτικών από τους οποίους δεσμεύεται το Ηνωμένο Βασίλειο, το Ηνωμένο Βασίλειο δεν συμμετέχει στην έκδοση απόφασης του Συμβουλίου για τον καθορισμό της θέσης που πρέπει να ληφθεί εξ ονόματος της Ένωσης κατά τη λήψη των εν λόγω αποφάσεων καταχώρισης.

               4.4.Συμπέρασμα

               Η νομική βάση της παρούσας πρότασης είναι το άρθρο 83 παράγραφος 1, σε συνδυασμό με το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ).

               2018/0011 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της εξηκοστής πρώτης συνόδου της Επιτροπής Ναρκωτικών για την καταχώριση ουσιών βάσει της ενιαίας σύμβασης για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης για τις ψυχοτρόπους ουσίες του 1971

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 83 παράγραφος 1 σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η ενιαία σύμβαση των Ηνωμένων Εθνών (ΗΕ) για τα ναρκωτικά του 1961, όπως τροποποιήθηκε από το πρωτόκολλο του 1972
                  15
                («η σύμβαση για τα ναρκωτικά»), άρχισε να ισχύει στις 8 Αυγούστου 1975.

               (2)Δυνάμει του άρθρου 3 της σύμβασης για τα ναρκωτικά, η Επιτροπή Ναρκωτικών δύναται να αποφασίζει την προσθήκη ουσιών στα παραρτήματα της εν λόγω σύμβασης. Μπορεί να πραγματοποιεί αλλαγές στα παραρτήματα μόνο σύμφωνα με τις συστάσεις του Παγκόσμιου Οργανισμού Υγείας (ΠΟΥ), αλλά μπορεί επίσης να αποφασίζει να μην πραγματοποιεί τις αλλαγές που προτείνει ο ΠΟΥ.

               (3)Η σύμβαση των ΗΕ για τις ψυχοτρόπους ουσίες του 1971 («η σύμβαση για τις ψυχοτρόπους ουσίες»)
                  16
                άρχισε να ισχύει στις 16 Αυγούστου 1976.

               (4)Δυνάμει του άρθρου 2 της σύμβασης για τις ψυχοτρόπους ουσίες, η Επιτροπή Ναρκωτικών δύναται να αποφασίζει την προσθήκη ή αφαίρεση ουσιών από τα παραρτήματα της εν λόγω σύμβασης βάσει των συστάσεων του ΠΟΥ. Διαθέτει ευρεία διακριτική ευχέρεια να λαμβάνει υπόψη οικονομικούς, κοινωνικούς, νομικούς, διοικητικούς και άλλους παράγοντες, αλλά δεν μπορεί να ενεργεί αυθαίρετα.

               (5)Οι αλλαγές στα παραρτήματα και των δύο συμβάσεων έχουν άμεσες επιπτώσεις στο πεδίο εφαρμογής του δικαίου της Ένωσης στον τομέα του ελέγχου των ναρκωτικών. Η απόφαση-πλαίσιο 2004/757/ΔΕΥ του Συμβουλίου
                  17
                εφαρμόζεται σε ουσίες που περιλαμβάνονται στα παραρτήματα της σύμβασης για τα ναρκωτικά και της σύμβασης για τις ψυχοτρόπους ουσίες. Ως εκ τούτου, τυχόν αλλαγή στα παραρτήματα που προσαρτώνται στις εν λόγω συμβάσεις επηρεάζει άμεσα τους κοινούς κανόνες της Ένωσης και μεταβάλλει το πεδίο εφαρμογής τους, κατά την έννοια του άρθρου 3 παράγραφος 2 της Συνθήκης για τη λειτουργία της Ευρωπαϊκής Ένωσης (ΣΛΕΕ).

               (6)Η Επιτροπή Ναρκωτικών θα πρέπει, κατά την εξηκοστή πρώτη σύνοδό της η οποία θα πραγματοποιηθεί από τις 12 έως τις 16 Μαρτίου 2018 στη Βιέννη, να εγκρίνει αποφάσεις σχετικά με την προσθήκη 12 νέων ουσιών στα παραρτήματα των συμβάσεων.

               (7)Η Ένωση δεν είναι συμβαλλόμενο μέρος στις σχετικές συμβάσεις των ΗΕ. Έχει καθεστώς παρατηρητή στην Επιτροπή Ναρκωτικών, στην οποία επί του παρόντος δώδεκα κράτη μέλη είναι μέλη με δικαίωμα ψήφου. Ως εκ τούτου, απαιτείται το Συμβούλιο να εξουσιοδοτήσει τα κράτη μέλη να εκφράσουν τη θέση της Ένωσης σχετικά με την καταχώριση ουσιών βάσει της σύμβασης για τα ναρκωτικά και της σύμβασης για τις ψυχοτρόπους ουσίες, δεδομένου ότι οι αποφάσεις σχετικά με την προσθήκη νέων ουσιών στα παραρτήματα των συμβάσεων εμπίπτουν στην αποκλειστική αρμοδιότητα της Ένωσης.

               (8)Στις 8 Δεκεμβρίου 2017, ο ΠΟΥ διατύπωσε σύσταση προς τον γενικό γραμματέα των ΗΕ για την προσθήκη μίας νέας ουσίας στα παραρτήματα I και IV της σύμβασης για τα ναρκωτικά, πέντε νέων ουσιών στο παράρτημα I της σύμβασης για τα ναρκωτικά και έξι νέων ουσιών στο παράρτημα II της σύμβασης για τις ψυχοτρόπους ουσίες
                  18
               .

               (9)Σύμφωνα με την αξιολόγηση της επιτροπής εμπειρογνωμόνων του ΠΟΥ για την τοξικομανία («επιτροπή εμπειρογνωμόνων»), η καρφεντανύλη [1-(2- φαινυλαιθυλο)-4-[φαινυλο(προπανοϋλ)αμινο]πιπεριδινο-4-καρβοξυλικό μεθύλιο] είναι συνθετικό οπιοειδές και θεωρείται ένα από τα ισχυρότερα γνωστά οπιοειδή. Η καρφεντανύλη είναι μια ελεγχόμενη ένωση σε 16 κράτη μέλη και χρησιμοποιείται κυρίως ως ηρεμιστικό σε μεγάλα ζώα. Η καρφεντανύλη δεν προορίζεται για θεραπευτική χρήση στον άνθρωπο. Δεν έχει καταγραφεί θεραπευτική χρήση της καρφεντανύλης, ενώ η χρήση της έχει προκαλέσει θανάτους. Υπάρχουν επαρκή αποδεικτικά στοιχεία ότι αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Κατά συνέπεια, ο ΠΟΥ συνιστά την προσθήκη της καρφεντανύλης στα παραρτήματα I και IV της σύμβασης για τα ναρκωτικά.

               (10)Η καρφεντανύλη παρακολουθείται από το Ευρωπαϊκό Κέντρο Παρακολούθησης Ναρκωτικών και Τοξικομανίας ως νέα ψυχοτρόπος ουσία σύμφωνα με την απόφαση 2005/387/ΔΕΥ του Συμβουλίου
                  19
               . Επτά κράτη μέλη έχουν αναφέρει κατασχέσεις καρφεντανύλης. Πωλείται ανοικτά στην αγορά καθώς και αναμεμειγμένη με ηρωίνη και άλλα οπιοειδή. Έχει συνδεθεί με σοβαρές παρενέργειες, συμπεριλαμβανομένης της ανίχνευσής της σε τουλάχιστον 60 περιπτώσεις θανάτων εντός της Ένωσης. Η καρφεντανύλη υπήρξε αντικείμενο αξιολόγησης κινδύνων του Ευρωπαϊκού Κέντρου Παρακολούθησης Ναρκωτικών και Τοξικομανίας. Στις 15 Δεκεμβρίου 2017 η Επιτροπή πρότεινε την υπαγωγή της καρφεντανύλης σε μέτρα ελέγχου βάσει της απόφασης 2005/387/ΔΕΥ του Συμβουλίου
                  20
               .

               (11)Συνεπώς, τα κράτη μέλη θα πρέπει να λάβουν θέση υπέρ της προσθήκης της καρφεντανύλης στα παραρτήματα Ι και IV της σύμβασης για τα ναρκωτικά.

               (12)Σύμφωνα με την αξιολόγηση της επιτροπής εμπειρογνωμόνων, η οκφεντανίλη [N-(2-φθοροφαινυλο)-2-μεθοξυ-N-[1-(2-φαινυλαιθυλο)πιπεριδινο-4-υλο]ακεταμίδιο] είναι ένωση με παρόμοια δομή με το οπιοειδές αναλγητικό φαιντανύλη. Η οκφεντανίλη δεν έχει λάβει έγκριση από καμία χώρα για ιατρική χρήση. Υπάρχουν επαρκή αποδεικτικά στοιχεία ότι αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Κατά συνέπεια, ο ΠΟΥ συνιστά την προσθήκη της οκφεντανίλης στο παράρτημα I της σύμβασης για τα ναρκωτικά.

               (13)Η οκφεντανίλη παρακολουθείται από το Ευρωπαϊκό Κέντρο Παρακολούθησης Ναρκωτικών και Τοξικομανίας ως νέα ψυχοτρόπος ουσία σύμφωνα με την απόφαση 2005/387/ΔΕΥ. Η οκφεντανίλη έχει εντοπιστεί σε δώδεκα κράτη μέλη. Πωλείται ανοικτά στην αγορά καθώς και σε δείγματα που πωλούνται ως ηρωίνη. Έχει συνδεθεί με σοβαρές παρενέργειες, συμπεριλαμβανομένων θανάτων, και έχει αποτελέσει αντικείμενο δύο καταχωρίσεων σχετικά με τη δημόσια υγεία στο σύστημα έγκαιρης προειδοποίησης της Ένωσης.

               (14)Συνεπώς, τα κράτη μέλη θα πρέπει να λάβουν θέση υπέρ της προσθήκης της οκφεντανίλης στο παράρτημα Ι της σύμβασης για τα ναρκωτικά.

               (15)Σύμφωνα με την αξιολόγηση της επιτροπής εμπειρογνωμόνων, η φουρανυλοφεντανύλη [Fu-F· N-phenyl-N-[1-(2-φαινυλαιθυλο)πιπεριδιν-4-υλ]-φουρανόνη-2-καρβοξαμίδιο] είναι συνθετικό οπιοειδές και είναι δομικά ανάλογο με τη φαιντανύλη, ελεγχόμενη ουσία που χρησιμοποιείται ευρέως στην ιατρική για γενική αναισθησία κατά τη διάρκεια της χειρουργικής επέμβασης και για την αντιμετώπιση του πόνου. Είναι παράγωγο της φαιντανύλης με δύο ιδιαίτερα χαρακτηριστικά: α) διαθέτει υψηλότερη λιποδιαλυτότητα που επιτρέπει την ταχεία απορρόφησή της στη γενική κυκλοφορία· και β) δεσμεύεται από τους μ-υποδοχείς οπιοειδών με σημαντικά υψηλότερη συγγένεια σε σχέση με τη μορφίνη. Τα χαρακτηριστικά αυτά προσδίδουν στη φουρανυλοφεντανύλη φαρμακολογικό προφίλ υψηλού κινδύνου. Τα τελευταία χρόνια έχει σημειωθεί αύξηση των θανάτων που οφείλονται στη χρήση της εν λόγω ουσίας. Για τη φουρανυλοφεντανύλη δεν έχει καταγραφεί θεραπευτική χρησιμότητα. Υπάρχουν επαρκή αποδεικτικά στοιχεία ότι αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της φουρανυλοφεντανύλης στο παράρτημα I της σύμβασης για τα ναρκωτικά.

               (16)Η φουρανυλοφεντανύλη υπάγεται ήδη σε μέτρα ελέγχου σε επίπεδο Ένωσης βάσει της απόφασης 2005/387/ΔΕΥ
                  21
               .

               (17)Συνεπώς, τα κράτη μέλη θα πρέπει να λάβουν θέση υπέρ της προσθήκης της φουρανυλοφεντανύλης στο παράρτημα Ι της σύμβασης για τα ναρκωτικά.

               (18)Σύμφωνα με την αξιολόγηση της επιτροπής εμπειρογνωμόνων, η ακρυλοφεντανύλη [acrylfentanyl· N-(1-φαινυλοπιπεριδιν-4-υλο)-N-φαινυλακρυλαμίδιο] είναι συνθετικό οπιοειδές και είναι δομικά ανάλογη με τη φαιντανύλη, ελεγχόμενη ουσία που χρησιμοποιείται ευρέως στην ιατρική για γενική αναισθησία κατά τη διάρκεια χειρουργικής επέμβασης και για την αντιμετώπιση του πόνου. Γίνεται χρήση και κατάχρηση της ακρυλοφεντανύλης για μη ιατρικούς σκοπούς, στο ίδιο πλαίσιο και για τα ίδια επιθυμητά αποτελέσματα όπως και με άλλα οπιοειδή. Δεν έχει καταγραφεί θεραπευτική χρήση της ακρυλοφεντανύλης, ενώ η χρήση της έχει προκαλέσει θανάτους. Υπάρχουν επαρκή αποδεικτικά στοιχεία ότι αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της ακρυλοφεντανύλης στο παράρτημα I της σύμβασης για τα ναρκωτικά.

               (19)Η ακρυλοφεντανύλη υπάγεται ήδη σε μέτρα ελέγχου σε επίπεδο Ένωσης βάσει της απόφασης 2005/387/ΔΕΥ
                  22
               .

               (20)Συνεπώς, τα κράτη μέλη θα πρέπει να λάβουν θέση υπέρ της προσθήκης της ακρυλοφεντανύλης στο παράρτημα Ι της σύμβασης για τα ναρκωτικά.

               (21)Σύμφωνα με την αξιολόγηση της επιτροπής εμπειρογνωμόνων, η 4-φθοροϊσοβουτυροφεντανύλη [4F-iBF, 4-FIBF, pFIBF· N-(4-φθοροφαινυλο)-N-(1-φαινυλοπιπεριδιν-4-υλο)ισοβουτυραμίδιο] είναι συνθετικό οπιοειδές. Η 4-φθοροϊσοβουτυροφεντανύλη είναι ένα από τα νεότερα παράγωγα της φαιντανύλης που πωλείται και χρησιμοποιείται με παρόμοιο τρόπο με άλλα νόμιμα και παράνομα οπιοειδή. Επί του παρόντος, υπάρχουν επαρκή στοιχεία ότι η 4-φθοροϊσοβουτυροφεντανύλη συνιστά παρόμοια απειλή για τη δημόσια υγεία με τα προηγούμενα παράγωγα της φαιντανύλης. Δεν έχει καταγραφεί θεραπευτική χρήση της 4-φθοροϊσοβουτυροφεντανύλης, ενώ η χρήση της έχει προκαλέσει θανάτους. Υπάρχουν επαρκή αποδεικτικά στοιχεία ότι αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της 4-φθοροϊσοβουτυροφεντανύλης στο παράρτημα I της σύμβασης για τα ναρκωτικά.

               (22)Η 4-φθοροϊσοβουτυροφεντανύλη παρακολουθείται από το Ευρωπαϊκό Κέντρο Παρακολούθησης Ναρκωτικών και Τοξικομανίας ως νέα ψυχοτρόπος ουσία σύμφωνα με την απόφαση 2005/387/ΔΕΥ. Η 4-φθοροϊσοβουτυροφεντανύλη έχει κατασχεθεί σε τέσσερα κράτη μέλη. Πωλείται ανοικτά στην αγορά. Έχει συνδεθεί με σοβαρές παρενέργειες, συμπεριλαμβανομένης της ανίχνευσής της σε τουλάχιστον 16 περιπτώσεις θανάτων. Η 4-φθοροϊσοβουτυροφεντανύλη υπήρξε αντικείμενο αξιολόγησης κινδύνων του Ευρωπαϊκού Κέντρου Παρακολούθησης Ναρκωτικών και Τοξικομανίας. Στις 15 Δεκεμβρίου 2017 η Επιτροπή πρότεινε την υπαγωγή της 4-φθοροϊσοβουτυροφεντανύλης σε μέτρα ελέγχου βάσει της απόφασης 2005/387/ΔΕΥ
                  23
               .

               (23)Συνεπώς, τα κράτη μέλη της Ένωσης θα πρέπει να λάβουν θέση υπέρ της προσθήκης της 4-φθοροϊσοβουτυροφεντανύλης στο παράρτημα Ι της σύμβασης για τα ναρκωτικά.

               (24)Σύμφωνα με την αξιολόγηση της επιτροπής εμπειρογνωμόνων, η τετραϋδροφουρανυλοφεντανύλη (THF-F· N-φαινυλο-N-[1-(2-φαινυλαιθυλο)πιπεριδινο-4-υλο] τετραϋδροφουρανο-2-καρβοξαμίδιο) είναι συνθετικό οπιοειδές. Σύμφωνα με τα στοιχεία που έχουν συγκεντρωθεί έως σήμερα από in vitro μελέτες και τοξικολογικά ευρήματα, καθώς και βάσει των προτύπων χρήσης, η τετραϋδροφουρανυλοφεντανύλη είναι ενδεχομένως οπιοειδές αναλγητικό ναρκωτικό για τον άνθρωπο που προκαλεί ροπή κατάχρησης και πιθανότητα εξάρτησης παρόμοια με τη φαιντανύλη και άλλα παράνομα οπιοειδή. Δεν έχει καταγραφεί θεραπευτική χρήση της τετραϋδροφουρανυλοφεντανύλης, ενώ η χρήση της έχει προκαλέσει θανάτους. Υπάρχουν επαρκή αποδεικτικά στοιχεία ότι αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της τετραϋδροφουρανυλοφεντανύλης στο παράρτημα I της σύμβασης για τα ναρκωτικά.

               (25)Η τετραϋδροφουρανυλοφεντανύλη παρακολουθείται από το Ευρωπαϊκό Κέντρο Παρακολούθησης Ναρκωτικών και Τοξικομανίας ως νέα ψυχοτρόπος ουσία σύμφωνα με την απόφαση 2005/387/ΔΕΥ. Η τετραϋδροφουρανυλοφεντανύλη έχει κατασχεθεί σε ένα κράτος μέλος. Πωλείται ανοικτά στην αγορά. Έχει συνδεθεί με σοβαρές παρενέργειες, συμπεριλαμβανομένης της ανίχνευσής της σε τουλάχιστον 14 περιπτώσεις θανάτων. Η τετραϋδροφουρανυλοφεντανύλη υπήρξε αντικείμενο αξιολόγησης κινδύνων του Ευρωπαϊκού Κέντρου Παρακολούθησης Ναρκωτικών και Τοξικομανίας. Στις 15 Δεκεμβρίου 2017 η Επιτροπή πρότεινε την υπαγωγή της τετραϋδροφουρανυλοφεντανύλης σε μέτρα ελέγχου βάσει της απόφασης 2005/387/ΔΕΥ
                  24
               .

               (26)Συνεπώς, τα κράτη μέλη θα πρέπει να λάβουν θέση υπέρ της προσθήκης της τετραϋδροφουρανυλοφεντανύλης (THF-F) στο παράρτημα Ι της σύμβασης για τα ναρκωτικά.

               (27)Σύμφωνα με την αξιολόγηση της επιτροπής εμπειρογνωμόνων, η 4-φθοροαμφεταμίνη [4-FA· 1-(4-φθοροφαινυλο)προπαν-2-αμίνη] είναι μια φαιναιθυλαμίνη. Έχει υποβληθεί ήδη σε κριτική εξέταση τον Νοέμβριο του 2015, στο πλαίσιο της 37ης συνεδρίασης της επιτροπής εμπειρογνωμόνων του ΠΟΥ για την τοξικομανία. Την περίοδο εκείνη η επιτροπή συνέστησε να μην υπαχθεί η 4-φθοροαμφεταμίνη σε διεθνή έλεγχο λόγω έλλειψης επαρκών αποδεικτικών στοιχειών όσον αφορά την εξάρτηση, την κατάχρηση και τους κινδύνους για τη δημόσια υγεία, αλλά να τεθεί υπό παρακολούθηση. Η πλειονότητα των νέων στοιχείων που συγκεντρώθηκαν προέρχεται από την Ευρώπη και καταδεικνύει αυξημένη χρήση και διάδοση, καθώς και αύξηση του αριθμού των ειδοποιήσεων που συνδέονται με σοβαρές παρενέργειες, συμπεριλαμβανομένης της σοβαρής καρδιαγγειακής τοξικότητας. Υπάρχουν επαρκή αποδεικτικά στοιχεία ότι αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της 4-φθοροαμφεταμίνης στο παράρτημα II της σύμβασης για τις ψυχοτρόπους ουσίες.

               (28)Η 4-φθοροαμφεταμίνη παρακολουθείται από το Ευρωπαϊκό Κέντρο Παρακολούθησης Ναρκωτικών και Τοξικομανίας ως νέα ψυχοτρόπος ουσία σύμφωνα με την απόφαση 2005/387/ΔΕΥ. Η 4-φθοροαμφεταμίνη έχει εντοπιστεί σε 21 κράτη μέλη. Πωλείται ανοικτά στην αγορά και συχνά αναμειγνύεται με αμφεταμίνη ή πωλείται ως αμφεταμίνη. Έχει συνδεθεί με σοβαρές παρενέργειες, συμπεριλαμβανομένων θανάτων.

               (29)Συνεπώς, τα κράτη μέλη θα πρέπει να λάβουν θέση υπέρ της προσθήκης της 4-φθοροαμφεταμίνης (4-FA) στο παράρτημα ΙΙ της σύμβασης για τις ψυχοτρόπους ουσίες.

               (30)Σύμφωνα με την αξιολόγηση της επιτροπής εμπειρογνωμόνων, ο βαθμός κινδύνου για τη δημόσια υγεία και την κοινωνία που συνδέεται με την κατάχρηση της ουσίας AB-PINACA (N-[(2S)-1-αμινο-3-µεθυλο-1-οξοβουταν-2-υλο]-1-πεντυλ-1H-ινδαζολο-3-καρβοξαμίδιο) είναι σημαντικός. Η AB-PINACA είναι συνθετικός αγωνιστής των υποδοχέων κανναβινοειδών. Υπάρχουν επαρκή αποδεικτικά στοιχεία ότι αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της AB-PINACA στο παράρτημα II της σύμβασης για τις ψυχοτρόπους ουσίες.

               (31)Η AB-PINACA παρακολουθείται από το Ευρωπαϊκό Κέντρο Παρακολούθησης Ναρκωτικών και Τοξικομανίας ως νέα ψυχοτρόπος ουσία σύμφωνα με την απόφαση 2005/387/ΔΕΥ. Η AB-PINACA έχει εντοπιστεί σε 12 κράτη μέλη. Πωλείται ανοικτά στην αγορά.

               (32)Συνεπώς, τα κράτη μέλη θα πρέπει να λάβουν θέση υπέρ της προσθήκης της AB-PINACA στο παράρτημα ΙΙ της σύμβασης για τις ψυχοτρόπους ουσίες.

               (33)Σύμφωνα με την αξιολόγηση της επιτροπής εμπειρογνωμόνων, ο βαθμός κινδύνου για τη δημόσια υγεία και την κοινωνία που συνδέεται με την κατάχρηση της AB-CHMINACA [N-(1-αμινο-3-µεθυλ-1-οξοβουταν-2-υλο)-1-(κυκλοεξυλομεθυλ)-1H-ινδαζολο-3-καρβοξαμίδιο] είναι σημαντικός. Η AB-CHMINACA είναι συνθετικός αγωνιστής των υποδοχέων κανναβινοειδών με δομή aminoalkylindazole που χρησιμοποιείται ως δραστική ουσία σε προϊόντα που πωλούνται ως υποκατάστατα κάνναβης. Η AB-CHMINACA δεν έχει γνωστή θεραπευτική ή ιατρική χρήση. Υπάρχουν επαρκή αποδεικτικά στοιχεία ότι αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της AB-CHMINACA στο παράρτημα II της σύμβασης για τις ψυχοτρόπους ουσίες.

               (34)Η AB-CHMINACA παρακολουθείται από το Ευρωπαϊκό Κέντρο Παρακολούθησης Ναρκωτικών και Τοξικομανίας ως νέα ψυχοτρόπος ουσία σύμφωνα με την απόφαση 2005/387/ΔΕΥ. Η AB-CHMINACA έχει εντοπιστεί σε 24 κράτη μέλη. Πωλείται ανοικτά στην αγορά. Έχει συνδεθεί με σοβαρές παρενέργειες, συμπεριλαμβανομένης της ανίχνευσής της σε τουλάχιστον 31 περιπτώσεις θανάτων. Η AB-CHMINACA υπήρξε αντικείμενο αξιολόγησης κινδύνων του Ευρωπαϊκού Κέντρου Παρακολούθησης Ναρκωτικών και Τοξικομανίας. Στις 18 Δεκεμβρίου 2017 η Ευρωπαϊκή Επιτροπή πρότεινε την υπαγωγή της AB-CHMINACA σε μέτρα ελέγχου βάσει της απόφασης 2005/387/ΔΕΥ
                  25
               .

               (35)Συνεπώς, τα κράτη μέλη θα πρέπει να λάβουν θέση υπέρ της προσθήκης της AB-CHMINACA στο παράρτημα ΙΙ της σύμβασης για τις ψυχοτρόπους ουσίες.

               (36)Σύμφωνα με την αξιολόγηση της επιτροπής εμπειρογνωμόνων, ο βαθμός κινδύνου για τη δημόσια υγεία και την κοινωνία που συνδέεται με την κατάχρηση της 5F-PB-22 [3-καρβοξυλική κινολιν-8-υλο-1-(5-φθοροπεντυλο)-1H-ινδαζόλη] είναι σημαντικός. Η 5F-PB-22 είναι συνθετικός αγωνιστής των υποδοχέων κανναβινοειδών. Υπάρχουν επαρκή αποδεικτικά στοιχεία ότι αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της 5F-PB-22 στο παράρτημα II της σύμβασης για τις ψυχοτρόπους ουσίες.

               (37)Η 5F-PB-22 παρακολουθείται από το Ευρωπαϊκό Κέντρο Παρακολούθησης Ναρκωτικών και Τοξικομανίας ως νέα ψυχοτρόπος ουσία σύμφωνα με την απόφαση 2005/387/ΔΕΥ. Η 5F-PB-22 έχει εντοπιστεί σε 4 κράτη μέλη. Πωλείται ανοικτά στην αγορά.

               (38)Συνεπώς, τα κράτη μέλη θα πρέπει να λάβουν θέση υπέρ της προσθήκης της 5F-PB-22 στο παράρτημα ΙΙ της σύμβασης για τις ψυχοτρόπους ουσίες.

               (39)Σύμφωνα με την επιτροπή εμπειρογνωμόνων, ο βαθμός κινδύνου για τη δημόσια υγεία και την κοινωνία που συνδέεται με την κατάχρηση της ουσίας UR-144 [(1-πεντυλο)-1H-ινδολο-3-υλο)(2,2,3,3,-τετραμεθυλοκυκλοπροπυλο)μεθανόνη] είναι σημαντικός. Η ουσία UR-144 είναι συνθετικός αγωνιστής των υποδοχέων κανναβινοειδών και είχε προηγουμένως υποβληθεί σε κριτική εξέταση στο πλαίσιο της 36ης συνεδρίασης της επιτροπής εμπειρογνωμόνων του ΠΟΥ για την τοξικομανία το 2014. Την περίοδο εκείνη η επιτροπή συνέστησε να τεθεί υπό παρακολούθηση η UR-144, λόγω έλλειψης επιστημονικών στοιχείων σχετικά με μη θανατηφόρες ή θανατηφόρες τοξικώσεις που συνδέονται αποκλειστικά με την UR-144. Υπάρχουν πλέον επαρκή αποδεικτικά στοιχεία ότι αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της UR-144 στο παράρτημα II της σύμβασης για τις ψυχοτρόπους ουσίες.

               (40)Η UR-144 παρακολουθείται από το Ευρωπαϊκό Κέντρο Παρακολούθησης Ναρκωτικών και Τοξικομανίας ως νέα ψυχοτρόπος ουσία σύμφωνα με την απόφαση 2005/387/ΔΕΥ. Η UR-144 έχει εντοπιστεί σε 16 κράτη μέλη. Πωλείται ανοικτά στην αγορά. Έχει συνδεθεί με σοβαρές παρενέργειες και έχει αποτελέσει αντικείμενο καταχώρισης σχετικά με τη δημόσια υγεία στο σύστημα έγκαιρης προειδοποίησης της Ένωσης.

               (41)Συνεπώς, τα κράτη μέλη θα πρέπει να λάβουν θέση υπέρ της προσθήκης της UR-144 στο παράρτημα ΙΙ της σύμβασης για τις ψυχοτρόπους ουσίες.

               (42)Σύμφωνα με την αξιολόγηση της επιτροπής εμπειρογνωμόνων, ο βαθμός κινδύνου για τη δημόσια υγεία και την κοινωνία που συνδέεται με την κατάχρηση της 5F-ADB (5F-MDMB-PINACA· 2-{[1-(5-φθοροπεντυλ)-1H-ινδαζολ-3-καρβονυλ]αμινο-3,3-διμεθυλοβουτανοϊκό μεθύλιο} είναι σημαντικός. Η 5F-ADB είναι συνθετικός αγωνιστής των υποδοχέων κανναβινοειδών με δομή aminoalkylindazole που χρησιμοποιείται ως δραστική ουσία σε προϊόντα που πωλούνται ως υποκατάστατα κάνναβης. Η 5F-ADB δεν έχει γνωστή θεραπευτική ή ιατρική χρήση. Υπάρχουν επαρκή αποδεικτικά στοιχεία ότι αποτελεί ή ενδέχεται να αποτελέσει αντικείμενο κατάχρησης, καθώς και να καταστεί πρόβλημα δημόσιας υγείας και κοινωνικό πρόβλημα, γεγονός που δικαιολογεί την υπαγωγή της ουσίας σε διεθνή έλεγχο. Ως εκ τούτου, ο ΠΟΥ συνιστά την προσθήκη της 5F-ADB στο παράρτημα II της σύμβασης για τις ψυχοτρόπους ουσίες.

               (43)Η 5F-ADB παρακολουθείται από το Ευρωπαϊκό Κέντρο Παρακολούθησης Ναρκωτικών και Τοξικομανίας ως νέα ψυχοτρόπος ουσία σύμφωνα με την απόφαση 2005/387/ΔΕΥ. Η 5F-ADB έχει εντοπιστεί σε 25 κράτη μέλη. Πωλείται ανοικτά στην αγορά. Έχει συνδεθεί με σοβαρές παρενέργειες, συμπεριλαμβανομένης της ανίχνευσής της σε τουλάχιστον 28 περιπτώσεις θανάτων. Η 5F-ADB υπήρξε αντικείμενο αξιολόγησης κινδύνων του Ευρωπαϊκού Κέντρου Παρακολούθησης Ναρκωτικών και Τοξικομανίας. Στις 15 Δεκεμβρίου 2017 η Ευρωπαϊκή Επιτροπή πρότεινε την υπαγωγή της 5F-ADB σε μέτρα ελέγχου βάσει της απόφασης 2005/387/ΔΕΥ
                  26
               .

               (44)Συνεπώς, τα κράτη μέλη θα πρέπει να λάβουν θέση υπέρ της προσθήκης της 5F-ADB στο παράρτημα ΙΙ της σύμβασης για τις ψυχοτρόπους ουσίες.

               (45)Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Επιτροπής Ναρκωτικών, δεδομένου ότι οι αποφάσεις σχετικά με την προσθήκη 12 νέων ουσιών στα παραρτήματα των σχετικών συμβάσεων των ΗΕ επηρεάζουν με καθοριστικό τρόπο το περιεχόμενο της νομοθεσίας της Ένωσης, ιδίως δε την απόφαση-πλαίσιο 2004/757/ΔΕΥ και την απόφαση 2005/387/ΔΕΥ.

               (46)Η θέση της Ένωσης πρέπει να εκφραστεί από τα κράτη μέλη που συμμετέχουν στην Επιτροπή Ναρκωτικών, τα οποία ενεργούν από κοινού.

               (47)Η Δανία δεσμεύεται από την απόφαση-πλαίσιο 2004/757/ΔΕΥ και την απόφαση 2005/387/ΔΕΥ και, ως εκ τούτου, συμμετέχει στην έκδοση και στην εφαρμογή της παρούσας απόφασης.

               (48)Η Ιρλανδία δεσμεύεται από την απόφαση-πλαίσιο 2004/757/ΔΕΥ και την απόφαση 2005/387/ΔΕΥ και, ως εκ τούτου, συμμετέχει στην έκδοση και στην εφαρμογή της παρούσας απόφασης.

               (49)Το Ηνωμένο Βασίλειο δεν δεσμεύεται από την απόφαση-πλαίσιο 2004/757/ΔΕΥ και την απόφαση 2005/387/ΔΕΥ και, ως εκ τούτου, δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί εξ ονόματος της Ένωσης κατά την εξηκοστή πρώτη σύνοδό της Επιτροπής Ναρκωτικών, από τις 12 έως τις 16 Μαρτίου 2018, όταν το όργανο αυτό κληθεί να λάβει αποφάσεις σχετικά με την προσθήκη ουσιών στα παραρτήματα της ενιαίας σύμβασης των Ηνωμένων Εθνών για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης των Ηνωμένων Εθνών για τις ψυχοτρόπους ουσίες του 1971, ορίζεται στο παράρτημα.

               Άρθρο 2

               Η θέση που αναφέρεται στο άρθρο 1 εκφράζεται από τα κράτη μέλη που συμμετέχουν στην Επιτροπή Ναρκωτικών, τα οποία ενεργούν από κοινού.

               Άρθρο 3

               Η παρούσα απόφαση απευθύνεται στα κράτη μέλη σύμφωνα με τις Συνθήκες.

               Βρυξέλλες,

                     Για το Συμβούλιο

                     Ο/Η Πρόεδρος

                     (1)

                        Ηνωμένα Έθνη, σειρά Συνθηκών, τόμος 978, σ. 14152.

                     (2)

                        Ηνωμένα Έθνη, σειρά Συνθηκών, τόμος 1019, σ. 14956.

                     (3)

                        Αυστρία, Βέλγιο, Κροατία, Τσεχική Δημοκρατία, Γαλλία, Γερμανία, Ουγγαρία, Ιταλία, Κάτω Χώρες, Σλοβακία, Ισπανία, Ηνωμένο Βασίλειο.

                     (4)

                        Προφορική δήλωση στο πλαίσιο της εκ νέου συγκληθείσας 60ής συνόδου της Επιτροπής Ναρκωτικών, που πραγματοποιήθηκε στις 8 Δεκεμβρίου 2017· βλέπε επίσης απόσπασμα από την έκθεση της 39ης συνεδρίασης της επιτροπής εμπειρογνωμόνων για την τοξικομανία (http://www.who.int/mason/entity/medicines/news/2017/letter-DG-39thECDDrecommendations.pdf).

                     (5)

                        ΕΕ L 335 της 11.11.2004, σ. 8.

                     (6)

                        Εκτελεστική απόφαση (ΕΕ) 2017/1774 του Συμβουλίου, της 25ης Σεπτεμβρίου 2017, για την υπαγωγή της N-(1-φαινυλοπιπεριδιν-4-υλο)-N-φαινυλακρυλαμίδιο (ακρυλοφεντανύλη) σε μέτρα ελέγχου, ΕΕ L 251 της 29.9.2017, σ. 21.

                     (7)

                        Εκτελεστική απόφαση (ΕΕ) 2017/2170 του Συμβουλίου, της 15ης Νοεμβρίου 2017, για την υπαγωγή του N-phenyl-N-[1-(2-φαινυλαιθυλο)πιπεριδιν-4-υλ]-φουρανόνη-2-καρβοξαμιδίου (φουρανυλοφεντανύλιο) σε μέτρα ελέγχου, ΕΕ L 306 της 22.11.2017, σ. 19.

                     (8)

                        ΕΕ L 127 της 20.5.2005, σ. 32.

                     (9)

                        COM(2017) 756, COM(2017) 757, COM(2017) 758, COM(2017) 759, COM(2017) 764, COM(2017) 765, COM(2017) 766.

                     (10)

                        COM(2017) 72 final.

                     (11)

                        Εγκρίθηκε στις 7 Μαρτίου 2017 από το Συμβούλιο Γενικών Υποθέσεων.

                     (12)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.

                     (13)

                        Άρθρο 3 παράγραφος 7 της σύμβασης για τα ναρκωτικά· άρθρο 2 παράγραφος 7 της σύμβασης για τις ψυχοτρόπους ουσίες.

                     (14)

                        Βλέπε απόφαση 2014/858/ΕΕ της Επιτροπής, της 1ης Δεκεμβρίου 2014, σχετικά με την κοινοποίηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας ότι επιθυμούν να προσχωρήσουν σε πράξεις της Ένωσης στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις που εγκρίθηκαν πριν από την έναρξη ισχύος της Συνθήκης της Λισαβόνας και δεν αποτελούν μέρος του κεκτημένου του Σένγκεν (ΕΕ L 345 της 1.12.2014, σ. 6). Σημεία 29 και 33 του καταλόγου πράξεων της Ένωσης που εκδόθηκαν πριν από την έναρξη ισχύος της Συνθήκης της Λισαβόνας στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις οι οποίες παύουν να εφαρμόζονται στο Ηνωμένο Βασίλειο από την 1η Δεκεμβρίου 2014 σύμφωνα με τη δεύτερη πρόταση του άρθρου 10 παράγραφος 4 του Πρωτοκόλλου (αριθ. 36) σχετικά με τις μεταβατικές διατάξεις (ΕΕ C 430 της 1.12.2014, σ. 17).

                     (15)

                        Ηνωμένα Έθνη, σειρά Συνθηκών, τόμος 978, σ. 14152.

                     (16)

                        Ηνωμένα Έθνη, σειρά Συνθηκών, τόμος 1019, σ. 14956.

                     (17)

                        Απόφαση-πλαίσιο 2004/757/ΔΕΥ του Συμβουλίου, της 25ης Οκτωβρίου 2004, για τη θέσπιση ελάχιστων διατάξεων σχετικά με τα στοιχεία της αντικειμενικής υπόστασης των εγκλημάτων και τις ποινές που ισχύουν στον τομέα της παράνομης διακίνησης ναρκωτικών (ΕΕ L 335 της 11.11.2004, σ. 8).

                     (18)

                        Προφορική δήλωση στο πλαίσιο της εκ νέου συγκληθείσας 60ής συνόδου της Επιτροπής Ναρκωτικών, που πραγματοποιήθηκε στις 8 Δεκεμβρίου 2017· βλέπε επίσης απόσπασμα από την έκθεση της 39ης συνεδρίασης της επιτροπής εμπειρογνωμόνων για την τοξικομανία (http://www.who.int/mason/entity/medicines/news/2017/letter-DG-39thECDDrecommendations.pdf).

                     (19)

                        Απόφαση 2005/387/ΔΕΥ του Συμβουλίου σχετικά με την ανταλλαγή πληροφοριών, την αξιολόγηση κινδύνων και τον έλεγχο νέων ψυχοτρόπων ουσιών (ΕΕ L 127 της 20.5.2005, σ. 32).

                     (20)

                        Πρόταση εκτελεστικής απόφασης του Συμβουλίου για την υπαγωγή της νέας ψυχοτρόπου ουσίας 1-(2- φαινυλαιθυλο)-4-[φαινυλο(προπανοϋλ)αμινο]πιπεριδινο-4-καρβοξυλικό μεθύλιο (carfentanil) σε μέτρα ελέγχου (COM(2017) 765).

                     (21)

                        Εκτελεστική απόφαση (ΕΕ) 2017/2170 του Συμβουλίου, της 15ης Νοεμβρίου 2017, για την υπαγωγή του N-phenyl-N-[1-(2-φαινυλαιθυλο)πιπεριδιν-4-υλ]-φουρανόνη-2-καρβοξαμιδίου (φουρανυλοφεντανύλιο) σε μέτρα ελέγχου, ΕΕ L 306 της 22.11.2017, σ. 19.

                     (22)

                        Εκτελεστική απόφαση (ΕΕ) 2017/1774 του Συμβουλίου, της 25ης Σεπτεμβρίου 2017, για την υπαγωγή της N-(1-φαινυλοπιπεριδιν-4-υλο)-N-φαινυλακρυλαμίδιο (ακρυλοφεντανύλη) σε μέτρα ελέγχου (ΕΕ L 251 της 29.9.2017, σ. 21).

                     (23)

                        Πρόταση εκτελεστικής απόφασης του Συμβουλίου για την υπαγωγή της νέας ψυχοτρόπου ουσίας N- (4-φθοροφαινυλο)-2-μεθυλο-N-[1-(2-φαινυλαιθυλο)πιπεριδίν-4-υλο]προπαναμίδιο (4-φθοροϊσοβουτυρυλοφεντανύλιο) σε μέτρα ελέγχου (COM(2017) 756).

                     (24)

                        Πρόταση εκτελεστικής απόφασης του Συμβουλίου για την υπαγωγή της νέας ψυχοτρόπου ουσίας N- φαινυλο-N-[1-(2-φαινυλαιθυλο)πιπεριδιν-4-υλ]οξολανο-2- καρβοξαμίδιο (τετραϋδροφουρανυλοφεντανύλιο· THF-F) σε μέτρα ελέγχου (COM(2017) 759).

                     (25)

                        Πρόταση εκτελεστικής απόφασης του Συμβουλίου για την υπαγωγή της νέας ψυχοτρόπου ουσίας N- (1-αμινο-3-μεθυλ-1-οξοβουταν-2-υλο)-1-(κυκλοεξυλομεθυλ)-1H-ινδαζολο-3- καρβοξαμίδιο (AB-CHMINACA), σε μέτρα ελέγχου (COM(2017) 758).

                     (26)

                        Πρόταση εκτελεστικής απόφασης του Συμβουλίου για την υπαγωγή της νέας ψυχοτρόπου ουσίας 2-{[1-(5-φθοροπεντυλ)-1H- ινδαζολ-3-καρβονυλ]αμινο}-3,3- διμεθυλοβουτανοϊκό μεθύλιο (5F-MDMB-PINACA) σε μέτρα ελέγχου (COM(2017) 766).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,12.1.2018
            COM(2018) 31 final
            ΠΑΡΑΡΤΗΜΑ
            στην
            Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της εξηκοστής πρώτης συνόδου της Επιτροπής Ναρκωτικών για την καταχώριση ουσιών βάσει της ενιαίας σύμβασης για τα ναρκωτικά του 1961, όπως τροποποιήθηκε από το πρωτόκολλο του 1972, και της σύμβασης για τις ψυχοτρόπους ουσίες του 1971

               ΠΑΡΑΡΤΗΜΑ

               Θέση που πρέπει να ληφθεί από τα κράτη μέλη που είναι μέλη της Επιτροπής Ναρκωτικών και ενεργούν από κοινού προς το συμφέρον της Ένωσης, κατά την εξηκοστή πρώτη σύνοδο της Επιτροπής για τα Ναρκωτικά, από τις 12 έως τις 16 Μαρτίου 2018, όσον αφορά τις αλλαγές στο πεδίο εφαρμογής του ελέγχου ουσιών:

               (1)Η καρφεντανύλη πρέπει να περιληφθεί στα παραρτήματα I και IV της σύμβασης για τα ναρκωτικά.

               (2)Η οκφεντανίλη πρέπει να περιληφθεί στο παράρτημα I της σύμβασης για τα ναρκωτικά.

               (3)Η φουρανυλοφεντανύλη (Fu-F) πρέπει να περιληφθεί στο παράρτημα I της σύμβασης για τα ναρκωτικά.

               (4)Η ακρυλοφεντανύλη (Acrylfentanyl) πρέπει να περιληφθεί  στο παράρτημα I της σύμβασης για τα ναρκωτικά.

               (5)Η 4-φθοροϊσοβουτυροφεντανύλη (4-FIBF, pFIBF) πρέπει να περιληφθεί  στο παράρτημα I της σύμβασης για τα ναρκωτικά.

               (6)Η τετραϋδροφουρανυλοφεντανύλη (THF-F) πρέπει να περιληφθεί στο παράρτημα I της σύμβασης για τα ναρκωτικά.

               (7)Η 4-φθοροαμφεταμίνη (4-FA) πρέπει να περιληφθεί  στο παράρτημα IΙ της σύμβασης για τις ψυχοτρόπους ουσίες.

               (8)Η AB-PINACA πρέπει να περιληφθεί στο παράρτημα IΙ της σύμβασης για τις ψυχοτρόπους ουσίες.

               (9)Η AB-CHMINACA πρέπει να περιληφθεί στο παράρτημα IΙ της σύμβασης για τις ψυχοτρόπους ουσίες.

               (10)Η 5F-PB-22 πρέπει να περιληφθεί στο παράρτημα IΙ της σύμβασης για τις ψυχοτρόπους ουσίες.

               (11)Η UR-144 πρέπει να περιληφθεί στο παράρτημα IΙ της σύμβασης για τις ψυχοτρόπους ουσίες.

               (12)Η 5F-ADB πρέπει να περιληφθεί στο παράρτημα IΙ της σύμβασης για τις ψυχοτρόπους ουσίες.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.1.2018
            COM(2018) 19 final
            2018/0004(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στον Διεθνή Οργανισμό Πολιτικής Αεροπορίας

               ΑΙΤΙΟΛΟΓΙΚΗ ΕΚΘΕΣΗ

               1.Αντικειμενο της πρότασης

               Η παρούσα πρόταση αφορά την απόφαση καθορισμού της θέσης που πρέπει να ληφθεί, εξ ονόματος της Ένωσης, στον Διεθνή Οργανισμό Πολιτικής Αεροπορίας (ΔΟΠΑ) σχετικά με την προβλεπόμενη έκδοση πράξεων που παράγουν έννομα αποτελέσματα στο πεδίο της πολιτικής αεροπορίας.

               2.Πλαισιο της πρότασης

               2.1.Η σύμβαση του Σικάγου

               Ο Διεθνής Οργανισμός Πολιτικής Αεροπορίας (ΔΟΠΑ) συστάθηκε με τη Σύμβαση για τη Διεθνή Πολιτική Αεροπορία (εφεξής «σύμβαση του Σικάγου»), η οποία υπεγράφη το 1944 στο Σικάγο και τέθηκε σε ισχύ στις 4 Απριλίου 1947. Όλα τα κράτη μέλη της Ευρωπαϊκής Ένωσης είναι συμβαλλόμενα μέρη της σύμβασης και, ως εκ τούτου, μέλη του ΔΟΠΑ. Η Ένωση δεν είναι συμβαλλόμενο μέρος της σύμβασης του Σικάγου, αλλά έχει την ιδιότητα του παρατηρητή στον ΔΟΠΑ.

               2.2.Ο Διεθνής Οργανισμός Πολιτικής Αεροπορίας

               Ο ΔΟΠΑ εκδίδει διεθνή πρότυπα για την πολιτική αεροπορία, ιδίως στην ασφάλεια πτήσεων, τη διαχείριση της εναέριας κυκλοφορίας και της αεροναυτιλίας, το περιβάλλον, την ασφάλεια των αεροπορικών μεταφορών από έκνομες ενέργειες, την οικονομική ανάπτυξη στον τομέα των αεροπορικών μεταφορών, τα δικαιώματα και τη διευκόλυνση των επιβατών. Τα θέματα αυτά καλύπτουν οι διατάξεις της Συνθήκης της Λισσαβόνας και αποτελούν σε μεγάλο βαθμό αρμοδιότητα της Ευρωπαϊκής Ένωσης. Η ΕΕ αποσκοπεί να εξασφαλίσει, κατά το δυνατόν, συνοχή με τα διεθνή πρότυπα στο πεδίο της πολιτικής αεροπορίας.

               2.3.Προβλεπόμενες πράξεις που παράγουν έννομα αποτελέσματα στον Διεθνή Οργανισμό Πολιτικής Αεροπορίας

               Οι γενικές κατευθύνσεις του ΔΟΠΑ σε καθένα από τα προαναφερθέντα πεδία εγκρίνονται από τη Συνέλευση του ΔΟΠΑ, για περίοδο που αντιστοιχεί στην τριετή θητεία της μέχρι την επόμενη Συνέλευση του ΔΟΠΑ.

               Προτείνεται η θέση της ΕΕ στον ΔΟΠΑ να αποφασίζεται σύμφωνα με προσέγγιση σε δύο στάδια. Σε απόφαση του Συμβουλίου καθορίζονται οι κατευθυντήριες αρχές και οι προσανατολισμοί της θέσης της Ένωσης σε πολυετή βάση, για κάθε τριετία του ΔΟΠΑ. Στη συνέχεια, η θέση αυτή αναπροσαρμόζεται για κάθε σύνοδο του Συμβουλίου του ΔΟΠΑ με ανεπίσημα έγγραφα της Επιτροπής που συζητούνται στο αρμόδιο όργανο του Συμβουλίου της ΕΕ. Η προσέγγιση αυτή εφαρμόζεται σήμερα για άλλους διεθνείς οργανισμούς, και ιδίως στην επιτροπή ελέγχου των πλοίων από το κράτος του λιμένα του μνημονίου συνεννόησης του Παρισιού για τον έλεγχο των πλοίων από το κράτος του λιμένα
                  1
               .

               3.Θέση που πρέπει να ληφθεί εξ ονόματος της Ενωσης

               Η παρούσα πρόταση έχει ως στόχο τον καθορισμό της θέσης της Ένωσης στον ΔΟΠΑ για την τρέχουσα τριετία, κατά τη διάρκεια της οποίας υλοποιείται το πρόγραμμα εργασιών του ΔΟΠΑ για την περίοδο 2016-2019, σύμφωνα με τις συστάσεις και τα συμπεράσματα της 39ης συνόδου της Συνέλευσης του ΔΟΠΑ.

               Η Επιτροπή προτείνει την προαναφερόμενη προσέγγιση δύο σταδίων λόγω των χαρακτηριστικών της διαδικασίας λήψης αποφάσεων στον ΔΟΠΑ. Το Συμβούλιο του ΔΟΠΑ είναι το διευθυντικό όργανο που είναι αρμόδιο για την έκδοση πράξεων που παράγουν έννομα αποτελέσματα στον ΔΟΠΑ. Οι εσωτερικοί κανόνες του ΔΟΠΑ καθορίζουν από δέκα ημέρες έως 24 ώρες πριν από τη σύνοδο του Συμβουλίου του ΔΟΠΑ (ανάλογα με τη φύση των εγγράφων) την καταληκτική ημερομηνία για την υποβολή εγγράφων από τα μέλη του Συμβουλίου του ΔΟΠΑ, τον Πρόεδρο του Συμβουλίου του ΔΟΠΑ και τον Γενικό Γραμματέα του ΔΟΠΑ. Τότε μόνον είναι διαθέσιμα όλα τα υποβληθέντα έγγραφα και η Επιτροπή μπορεί να αναλύσει τα έγγραφα για να διαμορφώσει τη θέση της Ένωσης όσον αφορά τα ζητήματα αρμοδιότητας της ΕΕ που θα συζητηθούν στο Συμβούλιο του ΔΟΠΑ. Το χρονικό διάστημα μεταξύ της διαθεσιμότητας των εγγράφων και της έναρξης της συνόδου του Συμβουλίου του ΔΟΠΑ δεν καθιστά δυνατή την εκπόνηση και την έγκριση απόφασης του Συμβουλίου δυνάμει του άρθρου 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ).

               Προτείνεται, συνεπώς, να εγκριθεί απόφαση του Συμβουλίου βάσει του άρθρου 218 παράγραφος 9 της ΣΛΕΕ, στην οποία να καθορίζεται η θέση για την τρέχουσα τριετία και να συμπληρωθεί με τα ανεπίσημα έγγραφα της Επιτροπής για κάθε σύνοδο του Συμβουλίου του ΔΟΠΑ.

               Η παρούσα πρόταση συνάδει με τις πολιτικές της ΕΕ στον τομέα της πολιτικής αεροπορίας, ιδίως στην ασφάλεια πτήσεων, τη διαχείριση της εναέριας κυκλοφορίας και της αεροναυτιλίας, το περιβάλλον, την ασφάλεια της αεροπορίας από έκνομες ενέργειες, την οικονομική ανάπτυξη στις αερομεταφορές, τα δικαιώματα και τη διευκόλυνση των επιβατών.

               4.Νομική βάση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της ΣΛΕΕ προβλέπει «τον καθορισμό των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.»

               Το άρθρο 218 παράγραφος 9 της ΣΛΕΕ εφαρμόζεται ανεξαρτήτως εάν η Ένωση είναι μέλος του σχετικού οργάνου ή συμβαλλόμενο μέρος στη σχετική συμφωνία
                  2
               .

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «μπορούν να επηρεάσουν με καθοριστικό τρόπο το περιεχόμενο της νομοθεσίας που εκδώσει ο νομοθέτης της Ένωσης»
                  3
               .

               4.1.2.Εφαρμογή στην παρούσα περίπτωση

               Ο ΔΟΠΑ είναι όργανο που έχει συσταθεί με συμφωνία, και συγκεκριμένα με τη σύμβαση του Σικάγου.

               Οι πράξεις τις οποίες καλείται να εγκρίνει ο ΔΟΠΑ συνιστούν πράξεις που παράγουν έννομα αποτελέσματα. Οι προβλεπόμενες πράξεις μπορούν να επηρεάσουν αποφασιστικά το περιεχόμενο της νομοθεσίας της ΕΕ στον τομέα της πολιτικής αεροπορίας. Αυτό οφείλεται στο γεγονός ότι τα πρότυπα που εγκρίνει ο ΔΟΠΑ εφαρμόζονται δυνάμει της σύμβασης του Σικάγου, εκτός εάν συμβαλλόμενο κράτος υποβάλει διαφορά στον ΔΟΠΑ (άρθρο 38 της σύμβασης του Σικάγου). Πέραν αυτού, η ΕΕ αποσκοπεί να εξασφαλίσει, κατά το δυνατόν, συνοχή με τα διεθνή πρότυπα στο πεδίο της πολιτικής αεροπορίας.

               Οι προβλεπόμενες πράξεις δεν συμπληρώνουν ούτε τροποποιούν το θεσμικό πλαίσιο της συμφωνίας.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Αν η προβλεπόμενη πράξη επιδιώκει διττό σκοπό ή έχει δύο συνιστώσες και αν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνον ουσιαστική νομική βάση, και συγκεκριμένα εκείνη που επιβάλλει ο κύριος ή ο πρωτεύων σκοπός ή συνιστώσα.

               Όσον αφορά προβλεπόμενη πράξη που επιδιώκει συγχρόνως πολλούς στόχους ή έχει πολλές συνιστώσες, άρρηκτα συνδεδεμένες χωρίς η μία να έχει παρεπόμενο χαρακτήρα ως προς άλλη, η ουσιαστική νομική βάση απόφασης βάσει του άρθρου 218 παράγραφος 9 της ΣΛΕΕ πρέπει να περιλαμβάνει, κατ’ εξαίρεση, τις διάφορες αντίστοιχες νομικές βάσεις.

               4.2.2.Εφαρμογή στην παρούσα περίπτωση

               Οι προβλεπόμενες πράξεις επιδιώκουν στόχους και έχουν συνιστώσες στον τομέα της κοινής πολιτικής μεταφορών και της πολιτικής της Ένωσης για το περιβάλλον. Αυτές οι πτυχές της προβλεπόμενης πράξης είναι άρρηκτα συνδεδεμένες χωρίς η μία να είναι παρεπόμενη άλλης.

               Συνεπώς, η ουσιαστική νομική βάση της προτεινόμενης απόφασης περιλαμβάνει τις ακόλουθες διατάξεις: Άρθρο 100 παράγραφος 2 και άρθρο 191 της ΣΛΕΕ.

               4.3.Συμπέρασμα

               Η νομική βάση της προτεινόμενης απόφασης θα πρέπει να είναι το άρθρο 218 παράγραφος 9 και το άρθρο 191 της ΣΛΕΕ σε συνδυασμό με το άρθρο 218 παράγραφος 9 της ΣΛΕΕ.

               2018/0004 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στον Διεθνή Οργανισμό Πολιτικής Αεροπορίας

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2 και το άρθρο 191, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Σύμφωνα με το άρθρο 47 της Σύμβασης για τη Διεθνή Πολιτική Αεροπορία (εφεξής «σύμβαση του Σικάγου»), ο Διεθνής Οργανισμός Πολιτικής Αεροπορίας (ΔΟΠΑ) μπορεί να εκδίδει διεθνή πρότυπα για την αεροπορία, ιδίως σε όσον αφορά την ασφάλεια της πολιτικής αεροπορίας, την αεροναυτιλία, τη διαχείριση της εναέριας κυκλοφορίας, το περιβάλλον, την ασφάλεια της αεροπορίας από έκνομες ενέργειες, την οικονομική ανάπτυξη στον τομέα των αεροπορικών μεταφορών, τα δικαιώματα και τη διευκόλυνση των επιβατών.

               (2)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στον ΔΟΠΑ, διότι οι πράξεις που εκδίδει μπορούν να επηρεάσουν αποφασιστικά το περιεχόμενο του δικαίου της Ένωσης στον τομέα της πολιτικής αεροπορίας.

               (3)Επειδή οι εσωτερικοί κανόνες του ΔΟΠΑ, και ιδίως ο εσωτερικός κανονισμός του Συμβουλίου του ΔΟΠΑ, καθιστούν αδύνατο τον έγκαιρο καθορισμό της θέσης που πρέπει να ληφθεί εξ ονόματος της Ένωσης σύμφωνα με το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης, είναι συμφέρον στη δεδομένη περίπτωση να καθορισθεί η εν λόγω θέση σε πολυετή βάση και να συνίσταται σε κατευθυντήριες αρχές και προσανατολισμούς, καθώς και σε πλαίσιο ετήσιας εξειδίκευσής της. Ταυτόχρονα, τα περισσότερα από τα θέματα που συζητούνται στον ΔΟΠΑ αφορούν θέματα που καλύπτει το πρόγραμμα εργασιών του ΔΟΠΑ, το οποίο καθορίζεται από τη Συνέλευση ανά τριετία. Στο ιδιαίτερο πλαίσιο του ΔΟΠΑ, είναι επομένως δυνατόν να καθορισθεί γενική θέση, η οποία πρέπει να ληφθεί εξ ονόματος της Ένωσης στον ΔΟΠΑ.

               (4)Η θέση της Ένωσης θα πρέπει να καθορισθεί σύμφωνα με τους στόχους που επιδιώκει η Ένωση στο πλαίσιο της κοινής πολιτικής μεταφορών και της περιβαλλοντικής πολιτικής της Ένωσης, σύμφωνα με τα άρθρα 100 παράγραφος 2 και το άρθρο 191 της Συνθήκης για τη λειτουργία της Ευρωπαϊκής Ένωσης, με σκοπό την προώθηση ασφαλούς, αποτελεσματικού, αποδοτικού, ανοικτού, οικονομικά βιώσιμου και περιβαλλοντικά ορθού συστήματος αεροπορικών μεταφορών.

               (5)Στην απόφαση (ΕΕ) 2016/915 του Συμβουλίου
                  4
                προσδιορίζεται η θέση που πρέπει να ληφθεί, εξ ονόματος της Ευρωπαϊκής Ένωσης, όσον αφορά το διεθνές νομοθέτημα που θα εκπονηθεί στα όργανα του ΔΟΠΑ με σκοπό την υλοποίηση από το 2020 ενός ενιαίου παγκόσμιου αγορακεντρικού μέτρου για τις εκπομπές από τις διεθνείς αεροπορικές μεταφορές, στοιχεία του οποίου είναι ακόμη υπό συζήτηση στον ΔΟΠΑ. Η θέση της Ένωσης όσον αφορά τα στοιχεία αυτά πρέπει να διέπεται αποκλειστικά από την απόφαση (ΕΕ) 2016/915, που είναι εν προκειμένω πιο αναλυτική από την παρούσα απόφαση.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί εξ ονόματος της Ένωσης στον Διεθνή Οργανισμό Πολιτικής Αεροπορίας (ΔΟΠΑ), όταν το εν λόγω όργανο κληθεί να λάβει αποφάσεις που παράγουν έννομα αποτελέσματα, καθορίζεται στο παράρτημα I.

               Η εν λόγω θέση πρέπει να αξιολογηθεί και, εφόσον ενδείκνυται, να αναθεωρηθεί από το Συμβούλιο μετά από πρόταση της Επιτροπής, προκειμένου ιδίως να αποτυπώνει την έκβαση της 40ής Συνέλευσης του ΔΟΠΑ.

               Άρθρο 2

               Η λεπτομερής ανάλυση της θέσης που πρέπει να ληφθεί εξ ονόματος της Ένωσης στις συνόδους του Συμβουλίου του ΔΟΠΑ διεξάγεται σύμφωνα με το παράρτημα II.

               Άρθρο 3

               Η θέση που πρέπει να ληφθεί εξ ονόματος της Ένωσης εκφράζεται από τα κράτη μέλη στα όργανα του ΔΟΠΑ, ενεργώντας από κοινού προς το συμφέρον της Ένωσης και με τη βοήθεια της Επιτροπής, σύμφωνα με την ιδιότητα της Ένωσης ως παρατηρητή.

               Άρθρο 4

               Η παρούσα απόφαση δεν θίγει την απόφαση (EΕ) 2016/915.

               Άρθρο 5

               Η παρούσα απόφαση απευθύνεται στα κράτη μέλη.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Απόφαση (ΕΕ) 2016/381 του Συμβουλίου, της 14ης Μαρτίου 2016, σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην επιτροπή ελέγχου των πλοίων από το κράτος του λιμένα του μνημονίου συνεννόησης των Παρισίων για τον έλεγχο των πλοίων από το κράτος του λιμένα· ΕΕ L 72 της 17.3.2016, σ. 53-56.

                     (2)

                        Υπόθεση C-399/12, Γερμανία κατά Συμβουλίου (OIV), ECLI:EU:C:2014:2258, σκέψη 64.

                     (3)

                        Υπόθεση C-399/12, Γερμανία κατά Συμβουλίου (OIV), ECLI:EU:C:2014:2258, σκέψεις 61-64.

                     (4)

                        Απόφαση (ΕΕ) 2016/915 του Συμβουλίου, της 30ής Μαΐου 2016, σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, όσον αφορά το διεθνές νομοθέτημα που θα εκπονηθεί στο πλαίσιο των οργάνων του ICAO με σκοπό την εφαρμογή από το 2020 ενός ενιαίου παγκόσμιου αγορακεντρικού μέτρου για τις εκπομπές από τις διεθνείς αεροπορικές μεταφορές· ΕΕ L 153 της 10.6.2016, σ. 32-34.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.1.2018
            COM(2018) 19 final
            ΠΑΡΑΡΤΗΜΑΤΑ
            της
            πρότασης απόφασης του Συμβουλίου
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στον Διεθνή Οργανισμό Πολιτικής Αεροπορίας

               ΠΑΡΑΡΤΗΜΑ I
               ΘΕΣΗ ΠΟΥ ΠΡΕΠΕΙ ΝΑ ΛΗΦΘΕΙ, ΕΞ ΟΝΟΜΑΤΟΣ ΤΗΣ ΕΝΩΣΗΣ, ΣΤΟΝ ΔΙΕΘΝΗ ΟΡΓΑΝΙΣΜΟ ΠΟΛΙΤΙΚΗΣ

               Κατευθυντήριες γραμμές

               Στο πλαίσιο του Διεθνούς Οργανισμού Πολιτικής Αεροπορίας (ΔΟΠΑ), τα κράτη μέλη, τα οποία ενεργώντας από κοινού προς το συμφέρον της Ένωσης:

               α)ενεργούν σύμφωνα με τους στόχους που επιδιώκει η Ένωση στο πλαίσιο της πολιτικής αερομεταφορών, ιδίως για την προαγωγή ασφαλούς, αποτελεσματικού, αποδοτικού, ανοικτού, οικονομικά βιώσιμου και περιβαλλοντικά ορθού συστήματος αεροπορικών μεταφορών·

               β)προωθούν την ανάπτυξη περιφερειακής συνεργασίας και περιφερειακών αεροπορικών συστημάτων, και στηρίζουν την αναγνώρισή τους από τον ΔΟΠΑ και τα συμβαλλόμενα κράτη, καθώς και την ένταξή τους στον ΔΟΠΑ·

               γ)προάγουν την ανάπτυξη κανόνων και πολιτικών που διασφαλίζουν ασφαλείς πτητικές λειτουργίες αεροπορικών μεταφορών και δεοντολογίας κατάλληλης εποπτείας των κανόνων ασφαλείας·

               δ)προωθούν την ανάπτυξη και την εγκατάσταση αποτελεσματικών, αποδοτικών και διαλειτουργικών συστημάτων αεροναυτιλίας, σύμφωνα με το Παγκόσμιο Σχέδιο Αεροναυτιλίας και τις επικαιροποιήσεις των τμημάτων του αεροπορικού συστήματος (ASBU)·

               ε)προωθούν την ανάπτυξη ασφαλούς συστήματος αεροπορικών μεταφορών, προστατευμένων από έκνομες ενέργειες·

               στ)προωθούν την ανάπτυξη των αεροπορικών μεταφορών διασφαλίζοντας παράλληλα τον περιορισμό ή τη μείωση των επιπτώσεών τους στο κλίμα και στο περιβάλλον·

               ζ)προάγουν τους κλιματικούς και περιβαλλοντικούς κανόνες και στηρίζουν ενισχυμένη δράση στο πλαίσιο των δεσμεύσεων της Ένωσης βάσει της συμφωνίας του Παρισιού·

               η)προωθούν την ανάπτυξη περιβάλλοντος στο οποίο οι διεθνείς αεροπορικές μεταφορές μπορούν να αναπτυχθούν μέσα σε μια ανοικτή, ελευθερωμένη παγκόσμια αγορά, και να αυξάνονται χωρίς να υπονομεύονται η ασφάλεια πτήσεων, η αεροπορική ασφάλεια και το περιβάλλον, και διασφαλίζοντας ταυτόχρονα την καθιέρωση των σχετικών διασφαλίσεων·

               θ)προωθούν το παγκόσμιο πλαίσιο διευκόλυνσης του ΔΟΠΑ και στηρίζουν την εφαρμογή του·

               ι)συνεχίζουν να στηρίζουν, μεταξύ άλλων εφόσον χρειάζεται με την παροχή τεχνικής συνδρομής και τη δημιουργία ικανοτήτων, την ανάπτυξη ασφαλούς, αποδοτικού, οικονομικά βιώσιμου και περιβαλλοντικά ορθού παγκόσμιου συστήματος αεροπορικών μεταφορών σε όλα τα συμβαλλόμενα κράτη του ΔΟΠΑ.

               Προσανατολισμοί

               Τα κράτη μέλη, τα οποία ενεργούν από κοινού προς το συμφέρον της Ένωσης, επιδιώκουν να στηρίξουν τις ακόλουθες δράσεις του ΔΟΠΑ:

               1.
                     για να διασφαλισθεί η ανάπτυξη κανόνων και πολιτικών που εγγυώνται ασφαλείς πτητικές λειτουργίες αεροπορικών μεταφορών και δεοντολογία κατάλληλης εποπτείας των κανόνων ασφαλείας:

               α)στηρίζουν την ανάπτυξη και την εφαρμογή του Παγκόσμιου Σχεδίου Ασφάλειας της Αεροπορίας (GASP)·

               β)στηρίζουν την ανάγκη για συνεχή βελτίωση της ασφάλειας της αεροπορίας με μείωση του αριθμού ατυχημάτων και των αντίστοιχων θανάτων στις λειτουργίες αεροπορικών μεταφορών σε όλα τα μέρη του κόσμου·

               γ)στηρίζουν την ανάπτυξη και την εφαρμογή κανόνων, πολιτικών και δράσεων, εφόσον είναι αναγκαίο για την προστασία των επιβατών και την ασφάλεια πτήσεων·

               δ)στηρίζουν την ανάπτυξη και την εφαρμογή συστημάτων περιφερειακής ασφάλειας της αεροπορίας και άλλων πλαισίων περιφερειακής συνεργασίας για την ασφάλεια μεταξύ των κρατών μελών, και την ανάγκη καλύτερης ένταξής τους στον ΔΟΠΑ·

               2.
                     για να διασφαλισθεί η ανάπτυξη και η εγκατάσταση αποτελεσματικών, αποδοτικών και διαλειτουργικών συστημάτων αεροναυτιλίας:

               α)στηρίζουν την ανάπτυξη και την υλοποίηση του παγκόσμιου σχεδίου αεροναυτιλίας (GANP) και της διαδικασίας παρακολούθησης με κατάλληλους δείκτες μέτρησης των επιδόσεων·

               β)στηρίζουν την ανάγκη για μεγαλύτερη εναρμόνιση προτύπων, νέων τεχνολογιών και συστημάτων παγκόσμιας διαλειτουργικότητας και στενότερου συντονισμού των σχετικών δραστηριοτήτων στη διαχείριση της εναέριας κυκλοφορίας (ATM)·

               γ)στηρίζουν την ανάπτυξη και την εφαρμογή κανόνων, πολιτικών και δράσεων στον τομέα της διαχείρισης της εναέριας κυκλοφορίας και των υπηρεσιών αεροναυτιλίας (ATM/ANS)·

               3.
                     για να προωθηθεί η ανάπτυξη ασφαλούς συστήματος αεροπορικών μεταφορών, προστατευμένου από έκνομες ενέργειες:

               α)στηρίζουν την ανάπτυξη και την υλοποίηση του Παγκόσμιου Σχεδίου Ασφάλειας της Αεροπορίας (GASeP)·

               β)στηρίζουν τις δράσεις και τη συνεργασία που είναι απαραίτητες για την πρόληψη έκνομων ενεργειών, καθώς και τρομοκρατικών πράξεων·

               γ)στηρίζουν τις δράσεις και τη συνεργασία που είναι απαραίτητες για την αντιμετώπιση των κυβερνοαπειλών στην πολιτική αεροπορία·

               4.
                     για να εξασφαλιστεί περιβαλλοντικά ορθό σύστημα αεροπορικών μεταφορών:

               α)εργάζονται για τον περιορισμό ή τη μείωση:

               - του αριθμού πολιτών που θίγονται από σημαντικές ηχητικές οχλήσεις αεροσκαφών,

               - των επιπτώσεων των εκπομπών από τις αερομεταφορές στην ποιότητα του αέρα σε τοπικό επίπεδο· και

               -των επιπτώσεων των εκπομπών αερίων θερμοκηπίου από τις αερομεταφορές στο κλίμα του πλανήτη, σύμφωνα με τους στόχους της Συμφωνίας του Παρισιού·

               5.
                     για να διασφαλιστεί η οικονομική ανάπτυξη των αεροπορικών μεταφορών:

               α)ενθαρρύνουν την ελευθέρωση της πρόσβασης στην αγορά με ρυθμό και κατά τρόπο που ανταποκρίνεται στις ανάγκες και τις συνθήκες·

               β)στηρίζουν τις προσπάθειες να διευκολυνθεί η ελευθέρωση της κυριότητας και του ελέγχου αερομεταφορέων, κατά τρόπο που συνάδει με τους κανόνες της Ένωσης·

               γ)στηρίζουν την ανάπτυξη και την εφαρμογής κανόνων, πολιτικών και δράσεων για τη διασφάλιση της προστασίας των καταναλωτών·

               δ)στηρίζουν την ανάπτυξη και την εφαρμογή κανόνων, πολιτικών και δράσεων για την πρόληψη των διακρίσεων και προωθούν τον θεμιτό ανταγωνισμό μεταξύ των αερομεταφορέων·

               ε)στηρίζουν την ανάπτυξη και την εφαρμογή διατάξεων διευκόλυνσης, με στόχο τη διευκόλυνση της εξουσιοδότησης αεροσκαφών, επιβατών και των αποσκευών τους, φορτίου και το ταχυδρομείου, διατηρώντας παράλληλα ασφαλείς και αποδοτικές λειτουργίες αεροπορικών μεταφορών·

               6.
                     για να συνεχισθεί η προώθηση του παγκόσμιου πλαισίου διευκόλυνσης του ΔΟΠΑ σε όλα τα συμβαλλόμενα κράτη του ΔΟΠΑ, στηρίζουν τα στοιχεία στρατηγικής του προγράμματος ταυτοποίησης ταξιδιωτών του ΔΟΠΑ (ICAO TRIP) με:

               α)την εφαρμογή και προώθηση προτύπων για μηχανικώς αναγνώσιμα ταξιδιωτικά έγγραφα (MRTD)· προδιαγραφές και βέλτιστες πρακτικές, καθώς και την έκδοση και τον έλεγχο ασφαλών ταξιδιωτικών εγγράφων·

               β)την εφαρμογή και προώθηση ισχυρών διαδικασιών απόδειξης στοιχείων ταυτότητας, καθώς και τεχνολογιών ανταλλαγής πληροφοριών·

               7.
                     για να συνεχισθεί η στήριξη προστατευμένου, ασφαλούς, αποτελεσματικού, οικονομικά βιώσιμου και περιβαλλοντικά ορθού παγκόσμιου συστήματος αεροπορικών μεταφορών σε όλα τα συμβαλλόμενα κράτη του ΔΟΠΑ:

               α)στηρίζουν την πρωτοβουλία καμία χώρα να μη μείνει πίσω·

               β)στηρίζουν τη συμβολή του αεροπορικού κλάδου στο θεματολόγιο για το 2030 των Ηνωμένων Εθνών για βιώσιμη ανάπτυξη·

               γ)στηρίζουν τη συνέχιση, κατά περίπτωση, της τεχνικής συνδρομής και τις δραστηριότητες ανάπτυξης ικανοτήτων.

               ΠΑΡΑΡΤΗΜΑ II
               ΕΤΗΣΙΑ ΕΞΕΙΔΙΚΕΥΣΗ ΤΗΣ ΘΕΣΗΣ ΠΟΥ ΠΡΕΠΕΙ ΝΑ ΛΗΦΘΕΙ, ΕΞ ΟΝΟΜΑΤΟΣ ΤΗΣ ΕΝΩΣΗΣ, ΣΤΟΝ ΔΙΕΘΝΗ ΟΡΓΑΝΙΣΜΟ ΠΟΛΙΤΙΚΗΣ ΑΕΡΟΠΟΡΙΑΣ

               Πριν από κάθε σύνοδο του Συμβουλίου του Διεθνούς Οργανισμού Πολιτικής Αεροπορίας, αναλαμβάνονται οι απαραίτητες ενέργειες ώστε, σύμφωνα με τις κατευθυντήριες αρχές και τους προσανατολισμούς που περιέχει το παράρτημα I, στη θέση που θα διατυπωθεί εξ ονόματος της Ένωσης να λαμβάνονται υπόψη όλες οι σχετικές πληροφορίες, καθώς και κάθε προς συζήτηση έγγραφο που εμπίπτει στην αρμοδιότητα της Ένωσης. Προς τον σκοπό αυτό και βάσει των εν λόγω πληροφοριών, οι υπηρεσίες της Επιτροπής διαβιβάζουν στο Συμβούλιο ή στα προπαρασκευαστικά όργανά του, προς εξέταση και έγκριση προσχέδιο εγγράφου όπου εκτίθενται λεπτομερώς τα συγκεκριμένα στοιχεία της προβλεπόμενης θέσης της Ένωσης.